Document ID: 32009D0517

32009D0517
L 173/11
SLUŽBENI LIST EUROPSKE UNIJE
ODLUKA VIJEĆA
od 22. lipnja 2009.
o sklapanju Sporazuma između Europske zajednice i Islamske Republike Pakistana o određenim aspektima usluga u zračnom prometu
(2009/517/EZ)
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno članak 80. stavak 2. zajedno s člankom 300. stavkom 2. prvom rečenicom prvog podstavka i člankom 300. stavkom 3. prvim podstavkom,
uzimajući u obzir prijedlog Komisije,
uzimajući u obzir mišljenje Europskog parlamenta,
budući da:
(1)
Vijeće je 5. lipnja 2003. ovlastilo Komisiju da s trećim zemljama započne pregovore o zamjeni određenih odredaba postojećih bilateralnih sporazuma, sporazumom Zajednice.
(2)
Komisija je u ime Zajednice u pregovorima s Islamskom Republikom Pakistanom dogovorila Sporazum o određenim aspektima usluga u zračnom prometu (1) (Sporazum) u skladu s mehanizmima i direktivama u Prilogu Odluci Vijeća kojom se Komisija ovlašćuje započeti pregovore s trećim zemljama, o zamjeni određenih odredaba postojećih bilateralnih sporazuma, sporazumom Zajednice.
(3)
Sporazum je potpisan 24. Veljače 2009. u ime Zajednice, pod uvjetom njegova mogućeg kasnijeg sklapanja, u skladu s Odlukom Vijeća 2009/302/EZ (2).
(4)
Sporazum bi trebalo odobriti,
ODLUČILO JE:
Članak 1.
Odobrava se u ime Zajednice Sporazum između Europske zajednice i Islamske Republike Pakistana o određenim aspektima usluga u zračnom prometu.
Članak 2.
Predsjednik Vijeća ovime je ovlašten imenovati osobu opunomoćenu za davanje obavijesti iz članka 8. stavka 1. Sporazuma.
Sastavljeno u Luxembourgu 22. lipnja 2009.

Labels: 8
18
15
5